Поштовани,

Акција "Чепом до осмеха" покренута је 2012. године на иницијативу Вање Петковић, новосадске студенткиње екологије, коју је тад подржала неколицина људи, док је данас то најмасовнија акција која се спроводи и која је заступљена у готово свим градовима и местима широм Србије.

Срце акције је око 30 веома активних координатора-волонтера који поред својих редовних обавеза одвајају време да промовишу акцију, организују учеснике и преузимају чепове, складиште код себе и организују транспорт до магацина у Новом Саду. Велику помоћ имамо од више од 2000 волонтера, људи великог срца који у својим колективима, зградама, воде рачуна о чеповима до доласка наших координатора или Бекс курирске службе, која је веома битна карика и која без икакве надокнаде чепове преузима и транспортује до нас.

Циљ делатности хуманитарно-еколошке организације "Чепом до осмеха" је да се прикупљањем пластичних чепова и њиховим прослеђивањем у рециклажне центре, обезбеде новчана средства за куповину помагала деци са инвалидитетом, а у циљу олакшавања њиховог образовања и свакодневног функционисања, као и побољшања квалитета њихових живота. Такође, акција има за циљ подизање свести о важности заштите животне средине и сортирања чврстог отпада.

До сада смо прикупили приближно 500 тона пластичних чепова и успели да обезбедимо помагала за педесет четворо деце. Прикупљеним средствима успели смо да обезбедимо неколико електромоторних инвалидских колица, терапеутске трицикле, електричне трицикле, аспиратор на струју, електрични концентратор кисеоника, преносиве лаптопове за слепе особе, који користе Брајеву азбуку, и многа друга.

Деца, ученици и редовни студенти којим се помаже, бирају се на Kонкурсу који се једном годишње објављује на нашем сајту, званичној Facebook и Instagram страници. Обавештење о расписаном конкурсу шаљемо многим медијским кућама, интернет порталима, као и удружењима особа са инвалидитетом. Помагала се бирају тако да превасходно одговарају потребама сваког појединачног детета и да промене њихов живот на боље, а њихова куповина тј. сврсиходност мора бити потврђена од стране компетентних лекара.

***Срдачан поздрав,***

***маст.анал.заштите жив. ср. Вања Петковић***

***УГ „Чепом до осмеха“***

|  |
| --- |
|  |
|  |